recursal/SuperWikiNEXT-32B huggingface dataset:
**יגאל מנחם** (נולד ב-9 באוקטובר 1963) הוא כדורגלן עבר ישראלי בעמדת החלוץ והקיצוני הימני, שידוע בעיקר על תקופתו במכבי נתניה, שם שיחק רוב הקריירה. כיום מנחם הוא עורך דין במקצועו.

קריירה
------

מנחם החל את הקריירה שלו במחלקת הנוער של מכבי נתניה, וב-1980 הועלה לשחק בבוגרים והראה יכולת טובה. בעונת 1982/1983 שיחק בהשאלה בהפועל כפר סבא, שם שיחק כמחליפו של אלי יאני כחלוץ אך לא הבקיע. מ-1982 שיחק מנחם 8 עונות במדי מכבי נתניה, כשהוא מופיע 240 פעמים במדיה, וכובש 65 שערים, רובם מעמדת החלוץ, כאשר לפעמים הוא משחק גם בעמדת הקיצוני הימני. עונת השיא שלו הייתה עונת 1986/1987 בה הבקיע 13 שערים והיה מעורב ברוב משחקי הקבוצה. בעונות שלאחר מכן הבקיע גם כמות מכובדת של 11 שערים בכל עונה, והוזמן לנבחרת ישראל, במדיה שיחק 5 משחקים, והבקיע שער אחד, נגד נבחרת מלטה.

עם השנים התחזק מנחם בדת ולא רצה יותר לשחק בשבת, ועבר להפועל ירושלים, ולאחר מכן לבית"ר נתניה, וסיים את קריירת הכדורגל המקצועני בסיום עונת 1992/1993, כשהוא בן 30 בלבד.

לאחר פרישתו מעולם הכדורגל, חזר יגאל מנחם בתשובה והפך לעורך דין. 

אחיו של יגאל, שמעון מנחם, היה כדורגלן גם הוא במכבי נתניה בעמדת המגן, אך פרש בגיל צעיר יחסית (27), ועבר לעסקי היהלומים והנדל"ן, ולאחר מכן מנכ"ל של חברת סקורפיו, והיה משיאני המרוויחים במשק לשנת 2009.

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu
* עמוד השחקן של יגאל מנחם באתר ההתאחדות לכדורגל בישראל

הערות שוליים
------------

1. ↑  גולן חזני, הדר רז וענת ציפקין, המגן לשעבר של מכבי נתניה, שמעון מנחם, כבש את טבלת השכר, באתר כלכליסט, 2 באפריל 2009
פירוש נוסף ערך זה עוסק בעיוות של תוצאות מדידה. אם התכוונתם למשמעות אחרת, ראו הטיה (פירושונים).**הַטָּיָה** (גם: **נְטַאי;** מכונה **בָּיָאס**, מאנגלית Bias) הוא עיוות של תוצאות מדידה או הערכה המוביל לפירוש מוטעה שלהן. 

לדוגמה, מתן העדפה מודעת או בלתי מודעת לנקודת מבט (פרספקטיבה) או אידאולוגיה מסוימת על פני החלופות האחרות.

גורמים להטיה
------------

ישנם גורמים רבים היכולים ליצור הטיה.
בשלב איסוף הנתונים ההטיה יכולה להיווצר בעקבות גורמים הקשורים במכשיר המדידה או בכלי ההערכה, בגורמים הקשורים במושא ההערכה (אדם, חפץ, תופעה וכו'), בגורמים הקשורים בסיטואציית ההערכה ובאינטראקציות שבין כל הגורמים הללו.

היבט קוגניטיבי ופסיכולוגי
-------------------------

 ערך מורחב – **הטיה קוגניטיבית**  

אחד הגורמים האפשריים להטיה בתהליכים התפיסה והחשיבה האנושיים היא הסכמות. הסכמות מסייעות לאדם להבין את העולם באופן יעיל על סמך ניסיון העבר שלו ומאפשרות לו להתמודד עם היצף מידע של גירויים מהסביבה לנוכח צוואר הבקבוק של החשיבה האנושית. 
צוואר הבקבוק נוצר משום שהזיכרון לטווח קצר יכול להכיל פחות או יותר שבע יחידות מידע בו זמנית למשך זמן קצר בלבד.
הסכמות משפיעות על החשיבה בכך שהן פועלות כמסנן עבור מנגנוני הקשב שלרוב מאפשר רק למידע שתואם אותן להירשם בתודעה ולעבור את תהליך הקידוד בזיכרון לטווח ארוך. לא רק זאת, אלא שהן משפיעות גם על המידה ואופן השליפה של אותו המידע. כתוצאה מכך יש להן עמידות בפני מידע סותר ונטייה לעודד התנהגות אשר תוביל לאישורן.

נאמר שמישהו הוא בעל דעה מוטה, אם שיקול דעתו מושפע מהטיה עד לרמה שבה השקפותיו אינן יכולות להיתפס כנייטרליות או אובייקטיביות, אלא כסובייקטיביות. הטיה יכולה, למשל, לגרום לאדם לקבל או לדחות את האמת שבטענה מסוימת, לא בשל חוזקם של הטיעונים ממנה היא מורכבת, אלא מכיוון שהיא תואמת או בלתי תואמת את רעיונותיו המגובשים-מראש. דבר זה מכונה הטיית אישור.
בפועל, הטיה נובעת לעיתים קרובות מהעדפה לא-מודעת מצדו של האדם אשר נדרש לברור או לתווך בנושא כלשהו שלא מתוך עניין אישי.

היבט מערכתי
-----------

הטיה מערכתית (systematic bias) נגרמת כתוצאה מפגם מובנה במערכת שבה נוצרת הטיה (דוגמה - תרמוסטט שלא כויל כראוי ייטה במספר מעלות קבוע). כתוצאה מכך, הטיה מערכתית גורמת ל**שגיאות מערכתיות**. זאת בניגוד ל**שגיאות אקראיות** שפעמים רבות מבטלות את עצמן.

ראו גם
------

* עיוותי חשיבה
* הטיה לשונית בין-קבוצתית
* מוח (קוגניציה)
* דעה קדומה
* פיתומות

קישורים חיצוניים
----------------

ויקישיתוף מדיה וקבצים בנושא **הטיה** בוויקישיתוף
* קובי בן-שמחון, סיור מודרך בנפתולי ההטיות הפוליטיות באוניברסיטאות, באתר הארץ, 1 באפריל 2011
* Ben Goldacre: What doctors don't know about the drugs they prescribe – הרצאה מאתר TED על הסכנה להיווצרות הטיה בעקבות הימנעות מפרסום תוצאות שליליות של מחקרים.
* בן גולדייקר: להילחם במדע גרוע – הרצאה באנגלית מאתר TED עם כתוביות בעברית

הערות שוליים
------------

1. 1 2  מנוחה בירנבוים, **חלופות בהערכת הישגים**, רעננה: רמות, 1997
2. 1 2  Baron, R. A. and Byrne, D. (2000). Social psychology. Boston: Allyn and Bacon.
3. ↑  שרה דרויאן (1999). עקרונות אבולוציוניים בהתפתחות החשיבה. רעננה: רמות.

|  |  |
| --- | --- |
| בקרת זהויות עריכת הנתון בוויקינתונים | 
* GND: 4133271-4

 |
**AskPeople** הוא אתר אינטרנט ישראלי שהושק ב-2012, בסגנון אתרי שאלות ותשובות (אנ') המאפשר לגולשים להתייעץ ולייעץ באופן אנונימי בנושאים שונים.

באתר ניתן לשאול שאלות בנושאי משפחה, כגון זוגיות והורות, אמהות ולידה; שירות צבאי בצה"ל; שאלות להט"ב, שאלות העוסקות בבריאות ותחומים נוספים. התחום הפופולרי ביותר באתר הוא תחום המיניות.

היסטוריה
--------

האתר החל את דרכו כאתר ניסיוני בשם "מתייעצים". לאחר זמן מה, נסגר האתר, ונפתח מחדש בגרסתו הנוכחית. האתר החדש החל לפעול ב-1 בספטמבר 2012.

את האתר הקים שחר אור ואת התוכן מנהל צוות אשר מפקח על התוכן המתפרסם באתר וכן אחראי לדווח על מקרים הדורשים התערבות משטרתית, לרוב על ידי סינון של מילות מפתח.

בחודש מאי 2014, פרסם באתר צעיר בן 21 מחיפה שאלה העוסקת באהבה נכזבת באופן אנונימי. גולשים ניסו לעודד את המפרסם ולתמוך בו, אך בסופו של דבר קיבל המפרסם את ההחלטה לשים קץ לחייו. צוות האתר דיווח על העניין למשטרה, אך לפני שהספיקו לפעול נמצאה גופתו במלון בו עבד.

האתר נמנה בין 50 האתרים הישראליים הפופולריים ביותר לשנת 2015 ופעילים בו גופים ועמותות המספקים שירותי בריאות, רווחה ותמיכה נפשית, ובהם מד"א, ער"ן, סה"ר וארגוני להט"ב.

משנת 2020 מפעיל האתר מדור קורונה מיוחד שבו ניתן לשאול שאלות בנושאי קורונה.

ביקורת
------

השאלות והתשובות באתר AskPeople מפוקחות באופן מחמיר, ובניגוד לפלטפורמות שאלות ותשובות גדולות אחרות בארץ ובעולם, כל התוכן המפורסם ב-AskPeople מצריך אישור טרם פרסומו על ידי מפעילי האתר, ובמרבית המקרים לוקח זמן רב מהרגע ששאלה נשאלת ועד הרגע שהיא מפורסמת באתר. כמו כן, לא כל שאלה מפורסמת, והאתר אינו מחויב למסור פרטים למפרסמי השאלה מדוע שאלתם לא פורסמה.

על אף הפיקוח המחמיר של התוכן המפורסם באתר, מעת לעת טרולים מנצלים הן את פלטפורמת השאלות והן את פלטפורמת התשובות ומצליחים לעקוף את הפיקוח המחמיר. כך נוצר מצב שבו טרולים משמיצים שואלי שאלות לגיטימיות ומנגד "מזהמים" את מרחב השאלות באתר בשאלות רפטטיביות או שאינן רציניות, ומזוהים על ידי "ציידי טרולים" במסגרת התגובות. בנוסף לטרולים גם בריונים מנצלים את הפלטפורמה מעת לעת על מנת לעלוב באופן אנונימי בשואלי השאלות ובמגיבים.

כחלק מהפיקוח המחמיר של תוכן המשתמשים, לא ניתן לצרף קישורים לתגובות, לציין שמות של ידוענים, גופים עסקיים, מקומות, פרטים ליצירת קשר ובעלי מקצוע, גם כאשר אין הדבר מהווה לשון הרע או פגיעה בפרטיות וכך למעשה גולשים אינם יכולים לספק מידע נוסף ולעיתים גם מידע חשוב ללא פיקוח של מפעילי האתר, שיכול לקחת זמן מה מעת שליחת התגובה ועד למועד אישורה בפועל.

מעת לעת מתפרסמות באתר שאלות הנוגעות לחוויית המשתמש, במסגרתן התקבלו משובים בנושא טיפול בבריונות והצעות אחרות שמטרתן לייעל את השהות באתר.

קישורים חיצוניים
----------------

* דף הבית של AskPeople
* גיא קצוביץ', ‏החייל שעומד מאחורי האתר הפופולרי askpeople, באתר גלובס, 15 באפריל 2013
* חגית גינזבורג, ‏האתר שעונה על השאלות הכי אינטימיות שלכם, באתר ‏מאקו‏, 10 באפריל 2014
* ליאת זנד, יוזמה מבורכת: חוכמת ההמונים תתקן לכם את הלב, באתר Feeder

הערות שוליים
------------

1. ↑  השאלה שפרסם הצעיר באתר
2. ↑  בן 21 מחיפה הודיע לגולשים: "החלטתי להתאבד" ושם קץ לחייו, באתר מאקו, 8 במאי 2014  
שלח להוריו תמונה עם אקדח - והתאבד: "שבור לב", באתר וואלה!, 8 במאי 2014
| ח |
| --- |
|  |
| אלפבית עברי |
| א | ב | ג | ד | ה | ו |
| ז | ח | ט | י | כ | ל |
| מ | נ | ס | ע | פ | צ |
| ק | ר | ש | ת |
| אותיות סופיות |
| 

|  |  |  |  |  |  |  |
| --- | --- | --- | --- | --- | --- | --- |
|  | ך | ם | ן | ף | ץ |  |

 |
| סימנים נוספים |
| 

|  |  |  |  |
| --- | --- | --- | --- |
|  | ﭏ | ׆ |  |

 |
| ניקוד ופיסוק |
| קמץ • פתח • צירי • סגול |
| חיריק • חולם • קובוץ ושורוק |
| שווא • חטף |
| דגש: קל • חזק • מפיק • רפה |
| קו מפריד • מקף |
| טעמי המקרא |

**ח'** היא האות השמינית באלפבית העברי. שם האות: **חי"ת** (**חֵית**).

הרחבה
-----

בהתאם לחלוקת אותיות האלפבית העברי לחמשת מוצאי הפה, ח' נמנית עם ארבע האותיות הגרוניות: אהח"ע. הגייתה הלועית נשמרה בישראל רק בפי בני עדות המזרח, ובפרט בפי יוצאי תימן. מבחינה פונולוגית היא מייצגת עיצור לועי, חוכך, אטום (/ħ/ ‏:IPA), אולם בפי רוב הדוברים היא מבוטאת כמו כ"ף רפה, כלומר עיצור ענבלי, חוכך, אטום (/χ/ ‏:IPA).

בגימטריה ערכה 8, ובהתאם לכך כיתה ח' היא הכיתה השמינית בבית הספר. כאשר האות ח' מופיעה בראש מספר פירושה 8,000, למשל: ח'תשס"ד הוא 8,764.

בשפה העברית החדשה שכיחות השימוש באות **ח'** היא כ־2.36% מכלל אותיות האלפבית העברי.

האות ח' שימשה בתכתובת של חברי תנועת העבודה וההסתדרות בישראל כקיצור של המילים "חבר", "חברה" במקום הקידומת "מר" או "גב'".

בפורומים וצ'אטים באינטרנט, נועד רצף האות ח' (לדוגמה: "חחח") להביע צחוק או גיחוך.

ייצוג האות ח'
-------------

האות ח' מוצגת בגופנים הבאים (מימין לשמאל):  
פרנק-ריהל, אריאל, דוד, כתב רש"י, כתב סת"ם, כתב, חיים
בקוד ASCII מיוצגת האות ח' בערך E7, ובקוד Unicode היא מיוצגת בערך 05D7.

בקוד מורס מיוצגת האות ח' באמצעות הרצף: **....** (נקודה נקודה נקודה נקודה).

הוא ייצוגה של האות ח' בכתב ברייל.
  
  

באלפבית צלילי מיוצגת האות ח' באמצעות המילה "**חווה**".

באיתות בדגלי סמפור ח' מיוצגת על ידי דגל אחד הפונה מערבה (שמאלה) ודגל שני הפונה דרום-מערבה.

התפתחות האות ח'
---------------

|  |  |  |
| --- | --- | --- |
| פרוטו כנעני | פיניקי | ארמי |
| ח' (חֶת=חצר) באלפבית הפרוטו-כנעני | ח' באלפבית הפיניקי | ח' באלפבית הארמי |

בעידן הדיגיטלי
--------------

תגובה למסר דיגיטלי עם רצף של אותיות ח' (חחח) משמעותה שהודעתו של השני מצחיקה.

ראו גם
------

* ح – האות **חא** בערבית
* خ – האות **ח'א** בערבית

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ח** |
| ויקישיתוף תמונות ומדיה בוויקישיתוף: **ח** |

* הערך "ח", במיקרופדיה תלמודית, באתר ויקישיבה
**Kurzgesagt – In a Nutshell** (בעברית: **קורצגזגט** - **בקצרה**) הוא ערוץ יוטיוב גרמני עם 20 מיליון מינויים, שהוקם על ידי פיליפ דטמר. ערוץ היוטיוב מתמקד בתכני חינוך מונפשים, הנעים בין: אסטרופיזיקה, פסיכולוגיה, פוליטיקה, כלכלה, טבע, מדע בדיוני ומבני-על, פרדוקסים למיניהם, פילוסופיה, בריאות, טכנולוגיה, זיהום הסביבה, אוכל ואנושות. על פי סטיב טיילור, סרטוני הערוץ בדרך כלל באורך של ארבע עד שש עשרה דקות, כאשר רובם זמינים דרך הערוץ הגרמני שלהם- Dinge Erklärt – Kurzgesagt (תרגום מגרמנית: הדברים מוסברים - בקצרה).

הסרטונים מציגים נושאים מורכבים בגישה מאוזנת אשר מציגה יתרונות וחסרונות. לדוגמה, בסרטון על נזקי הפלסטיק הוצגו גם יתרונות וכן העלויות הסביבתיות הכרוכות בשימוש בחומרים תחליפיים.

מלבד הערוץ האנגלי והערוץ הגרמני שלהם, הם החלו ליצור סרטונים עבור הערוץ הספרדי שלהם, En Pocas Palabras – Kurzgesagt באוגוסט 2019. בזמן שהערוץ האנגלי שלהם מממן את עצמו בעיקר על ידי תרומות מהצופים שלהם וחסויות אישיות, הערוץ הגרמני נתמך בעיקר על ידי פונק ווויקס, בנוסף למענק מקרן ביל ומלינדה גייטס.

בינואר 2022 קורצגזגט פתחו ערוצים בצרפתית, הינדי, יפנית, פורטוגזית, ערבית וקוראנית, בנוסף לערוצים הקודמים שלהם.

ב־22 במאי 2022, עם 18 מיליון מנויים ו־150 סרטונים, קורצגזגט דורגו כערוץ מספר 338 בעולם עם הכי הרבה מנויים.

ההיסטוריה של הערוץ
------------------

ערוץ היוטיוב של קורצגזגט נוצר ב-9 ביולי 2013, זמן קצר לאחר שהמייסד, פיליפ דטמר, סיים את לימודיו באוניברסיטת מינכן למדעים שימושיים.

הסרטון הראשון בערוץ, בנושא של האבולוציה, פורסם כעבור יומיים. הסרטונים בערוץ היו פופולריים מהצפוי, ובשש השנים הבאות, עבר הערוץ מפרויקט שפיליפ עבד עליו בזמנו הפנוי, לסטודיו לאנימציה עם צוות של למעלה מ-40 איש.

בשנת 2015, קורצגזגט הוזמנו לעשות סרטון עבור קרן ביל ומלינדה גייטס, ומאז קורצגזגט התחילו לפעמית לעשות סרטונים עבור הקרן. ב־28 בספטמבר 2017, קורצגזגט הצטרפו לפונק של ARD ו-ZDF.

בשנת 2019 הפך קורזגסגט לערוץ הגרמני הראשון עם למעלה מ-10 מיליון מינויים.

ראו גם
------

* ערוץ יוטיוב
* סטודיו לאנימציה

קישורים חיצוניים
----------------

ויקישיתוף מדיה וקבצים בנושא **Kurzgesagt – In a Nutshell** בוויקישיתוף
* 

* אתר האינטרנט הרשמי של Kurzgesagt – In a Nutshell
* Kurzgesagt – In a Nutshell, ברשת החברתית פייסבוק

* Kurzgesagt – In a Nutshell, ברשת החברתית אקס (טוויטר)

* Kurzgesagt – In a Nutshell, ברשת החברתית אינסטגרם

* Kurzgesagt – In a Nutshell, ברשת החברתית טיקטוק

* Kurzgesagt – In a Nutshell, ברשת החברתית LinkedIn

* Kurzgesagt – In a Nutshell, סרטונים בערוץ היוטיוב

* Kurzgesagt – In a Nutshell, ערוץ באתר Twitch.tv
* ערוץ היוטיוב האנגלי

ביאורים
-------

1. ↑  נכון ליוני 2022

הערות שוליים
------------

1. ↑  ערוץ היוטיוב בגרמנית
2. ↑  הסרטון על נזקי הפלסטיק
3. ↑  ערוץ היוטיוב בספרדית
4. ↑  סרטון של קורצגזגט על איך הם מכינים סרטונים שלהם
5. ↑  ערוץ היוטיוב בצרפתית
6. ↑  ערוץ היוטיוב בהודית
7. ↑  ערוץ היוטיוב ביפנית
8. ↑  ערוץ היוטיוב בפורטוגזית
9. ↑  ערוץ היוטיוב בערבית
10. ↑  ערוץ היוטיוב בקוראנית
11. ↑  הערוצים של קורצגזגט
12. ↑  קורצגזגט באתר של להב חברתי
13. ↑  הסרטון על האבולוציה
**שירלי קארי** (באנגלית: **Shirley Curry**; נולדה ב-2 באפריל 1936), הידועה גם בכינויה **Skyrim Grandma** (סבתת הסקיירים), היא יוטיוברית וגיימרית אמריקאית.

ביוגרפיה
--------

קארי עבדה למחייתה כמזכירה בבית חרושת לממתקים. במשך כמה שנים היא הייתה גם שותפה במחלקה לבגדי נשים של רשת קמארט (Kmart) האמריקאית עד שפרשה לגמלאות בשנת 1991 בגיל 55.

קארי נכנסה אל תחום הגיימינג לאחר שבנה לימד אותה כיצד לשחק במשחק הווידאו Civilization II שיצא בשנת 1996.

בשנת 2011 היא הצטרפה ליוטיוב כדי לעקוב אחרי ערוצי גיימינג, וב-2015 היא העלתה את סרטון הווידאו הראשון שלה בו היא משחקת ב-Skyrim. עד 2020 היו לה יותר מ-900 אלף מנויים ביוטיוב.
עוקביה פתחו עצומה באינטרנט במטרה לכלול אותה במשחק הבא של הסדרה, והחברה שיצרה את המשחק הבטיחה לכלול אותה כדמות במשחק The Elder Scrolls VI.

בשנת 2022 קארי לקתה בשבץ מוחי בזמן שישנה וזיכרונה נפגע. לאחר שהדבר פורסם רבים ממעריציה התאחדו ואיחלו לה שתהיה בריאה, והחברה שפתחה את המשחק שלחה לה זר פרחים.

חיים אישיים
-----------

קארי אם לארבעה ילדים, סבתא לתשעה נכדים, וסבתא רבתא לשלושה נינים.

קישורים חיצוניים
----------------

* שירלי קארי, ברשת החברתית אקס (טוויטר)
* שירלי קארי, באתר יוטיוב
* אתר למנויים בלבד יאיר בריל, אחרי שכבשה את המעריצים, הגיימרית המבוגרת זוכה לכבוד האולטימטיבי, באתר הארץ, 1 בינואר 2020
**מחית שעועית** (ברומנית: **Fasole bătută** או **frecată, făcăluita**, **sleita**) היא מומחיות קולינרית של המטבח הרומני המוכנה משעועית לבנה מבושלת וטחונה דק. המאכל מעורבב בשמן, שום, מלח ופלפל שחור ומוגש עם בצל מוקפץ או מטוגן (בשומן כלשהו אווז, חזיר) ומוגש חם או קר. המתכון שונה בין האזורים.

רכיבים
------

להכנת המאכל, יש צורך בשעועית לבנה מבושלת, שום או שום כתוש, שמן חמניות או נייטרלי אחר, מלח, פלפל שחור, פפריקה מתוקה לבחירה ו/או חתיכת גזר מבושל, בתוספת בצל פרוס לטיגון.

שיטת הכנה
---------

שעועית מבושלת נמעככת במזלג או בכלי להכנת מחית, או נכתשת במיקסר בתוספת שום, מלח ופלפל (אפשר גם פפריקה). מוסיפים שמן במהלך התהליך או מעט נוזלים שנשארו מהבישול וטורפים היטב. התהליך דומה מאוד להכת מחית חימצה במזרח התיכון. אם המעיכה מתבצעת בעבודת יד, מומלץ להעביר את המחית במסננת דקה או במסננת תפוחי אדמה לקבלת עיסה חלקה ומשית ואם מכינים אותה בעזרת בלנדר מוסיפים שום, שמן מעט, כמו במיונז, כלומר בטיפטוף) ומערבבים הכל היטב. מטגנים את הבצל הפרוס במחבת עם מעט מלח ומוסיפים אותו על השעועית.

 גריל מעורב עם מיטיטיי ומחית שעועית
ניתן לאכול את המאכל חם או קר. הוא מוגש כמתאבן עם בצל מטוגן וחמוצים, או כתוספת לגריל מעורב או נקניקיות מעושנות.

גרסאות
------

למתכון זה ישנן גרסאות רבות, והנפוצות ביותר הן:

* לשעועית מוסיפים מעט ירוקים (פטרוזיליה, שמיר) מוסיפים גם גזר, לפעמים גם חתיכת סלרישבת ריחני, והכל מבושל יחד.
* בטרנסילבניה מוסיפים לבצל פפריקה.
* באזורי נסיכות מולדובה לשעבר מוסיפים לבצל מרק או מיץ עגבניות וגם קצת רסק עגבניות לשעועית.

ביבליוגרפיה
-----------

* אליזה הנסן: "Meine rumänischen Spezialitäten", Publisher Christians, המבורג 1973, עמ' 16, ISBN 3-7672-0229-8
* Otilia Lorelei Drăgulescu: "Otilia kocht Rumänisch", Publishing House Books on Demand, Norderstedt 2009, עמ' 11, ISBN 978-383-910125-4
* רומן ראדו אנטון: "מנות רומניות, יינות ומנהגים", הוצאת Paideia, בוקרשט 2001, ISBN 9735960338

קישורים חיצוניים
----------------

ויקישיתוף מדיה וקבצים בנושא **פסולה בטוטה** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
* Fasole bătută, סרטון

הערות שוליים
------------

1. ↑  Radu Anton Roman: „Bucate, vinuri și obiceiuri românești", Editura Paideia, București 2001, p. 410, ISBN 9735960338
2. ↑  Dexonline RO
3. 1 2  Silvia Jurcovan: *Carte de bucate*, Editura Humanitas, București 2012, p. 107, מסת"ב 978-973-50-3475-7
4. ↑  Sanda Marin: „Carte de bucate", Editura Orizonturi, București 1995, p. 166, ISBN 973-95583-2-1
5. ↑  Bucatăraș 1
6. ↑  Bucatăraș 2
7. ↑  Lecturi și arome
8. ↑  Realitatea.net
נשים וגברים מאורים בהאקה של קבלת פנים טקסית לכבוד מושל ניו זילנד אוצ'טר ג'ון מרק נוקס, רוזן רנפרלי החמישי באי הצפוני
איור האקה מהמאה ה-19
**הָאקָה** (במאורית: **Haka**) הוא ריקוד מאורי מסורתי. ריקוד זה מבוצע על ידי קבוצת אנשים, המכונים "קאפה האקה" (Kapa haka) ("שורת האקה").

מטרות
-----

חלק מהסוגים מבוצעים על ידי נשים בלבד, חלק על ידי גברים בלבד, אחרים על ידי קבוצה מעורבת, וכמה ריקודים פשוטים מבוצעים על ידי ילדים. הריקודים מבוצעים מסיבות שונות: למלחמה, להנאה, קבלת פנים לאנשים מכובדים או כדי להלל הישג או אירוע. כיום, ההאקה הוא חלק אינטגרלי בכל קבלת פנים מאורית רשמית לאורחים נכבדים.

ביצוע
-----

גבר מאורי מבליט את הלשון בהאקה
מגוון תנועות נעשות בזמן הריקוד, כולל הבעות פנים כגון הוצאת הלשון (אצל גברים) והבלטת החלק הלבן בעיניים, ופעולות גוף נמרצות כמו סטירה עם הידיים על הגוף ורקיעה ברגליים. תנועות הידיים, הרגליים, העיניים והלשון נועדו לבטא אומץ והתלהבות.

סוגים
-----

איור של ריקוד האקה מלחמתי משנת 1845
הסוגים השונים של ההאקה כוללים את: 'וואקטו וואהוואה', 'טוטו נגראהו', 'נגרי' ו'פרופרו'.

סוג של האקה המבוצע בלי כלי נשק הוא ה'נגרי'. המטרה שלו היא לדרבן את הלוחמים מבחינה פסיכולוגית. התנועות בו מאוד חופשיות, כשכל רוקד אמור לבטא את רגשותיו.

עוד סוג של האקה - ה'מנאווה ווארה' מקושר להלוויות או למקרים הקשורים במוות. כמו ה'נגרי', גם ריקוד זה מבוצע ללא כלי נשק ויש בו מעט מאוד, אם בכלל, תנועות.

ריקוד האקה של חיילים מאורים בצפון אפריקה, במסגרת השתתפות ניו זילנד במלחמת העולם השנייה, יולי 1941.
ה'פרופרו' הוא האקה מלחמתי שהיה מבוצע על ידי קבוצת לוחמים לפני הקרב, בו היו הלוחמים מצהירים על כוחם ואומץ לבם במטרה להיראות מאיימים ולהפחיד את האויב. מאופיין בקפיצות כשהרגליים לחוצות מתחת לגוף. בעבר, הפרופרו היה מבוצע לפני קרב במטרה להתפלל לאל המלחמה ולהבהיל את האויבים. הריקוד כלל תנועות פראיות כגון הוצאת הלשון ונפנוף בנשק. אם הריקוד לא היה מבוצע בתיאום מדויק זה היה סימן רע לעתיד הקרב. בדומה ל'פרופרו', גם ב'טוטו נגראהו' יש קפיצות, אבל מצד לצד, ולעומתם, ב'וואקטו וואהוואה' אין קפיצות.

### קה מאטה

הריקוד הידוע ביותר הוא ה"קה מאטה", המוקדש ל-טה ראופראה, אל המלחמה של שבט ה'נגטי טוא'. ה'קה מאטה' מסווג כהאקה טקסי. הריקוד מתייחס לתחבולות בעזרתם טה ראופראה הערים על אויביו, ולפעמים מפורש כריקוד "ניצחון החיים על המוות".

נבחרת ניו זילנד ברוגבי אימצה את הריקוד, ושחקניה רוקדים אותו לפני כל משחק שלהם. בעקבותיה אומץ המנהג על ידי כל נבחרות הספורט של ניו זילנד, ושחקניהן מבצעים את הריקוד לפני כל משחק בינלאומי.

ריקוד ההאקה מבוצע על ידי נבחרת ניו זילנד ברוגבי באליפות העולם ב-2006
נבחרת הרוגבי של ניו זילנד מבצעת את ריקוד ההאקה במשחק מול נבחרת הרוגבי של אנגליה, יוני 2014

קישורים חיצוניים
----------------

ויקישיתוף מדיה וקבצים בנושא **האקה** בוויקישיתוף
* האקה - סמל ניו זילנדי (באנגלית)
* ריקוד ההאקה מבוצע על ידי נבחרת ניו זילנד ברוגבי באליפות העולם ב-2011, סרטון באתר יוטיוב
* תלמידי בי"ס פלמרסטון בניו זילנד מבצעים את ריקוד ההאקה כמחווה למורה אהוב שמת, סרטון באתר יוטיוב
* האקה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529897505171
* LCCN: sh90003155

 |
**גאוס** (Gauss), נוזקה מטיפוס של סוס טרויאני שנתגלתה על ידי חברת קספרסקי ב-9 באוגוסט 2012, היא כלי ריגול מקוון ומורכב, המכיל יכולות רבות לגנבת מידע בהם: ססמאות, קובצי עוגיות, חיבורי רשת, התקני אחסון ניידים ועוד. הנוזקה מתמקדת בדפדפנים והרשאות לחשבונות בנק, ועיקרה בתחום של מידע פיננסי. הנוזקה אף מאפשרת הזרקת קוד לדפדפנים שונים כדי לעקוב אחרי פעולות המשתמשים. הנוזקה מצפינה מידע שנגנב בהצפנה חזקה שחברת קספרסקי ביקשה את עזרת הציבור בפיצוחה.

על פי חברת קספרסקי רוב העותקים של הנוזקה שפעלה בעשרת החודשים שלפני גילויה, נתגלו במוסדות פיננסים ובנקים בעיקר במזרח התיכון: לבנון (1,660), ישראל (483), והרשות הפלסטינית (261), ומיעוטן במדינות נוספות כמו ארצות הברית, איחוד האמירויות, גרמניה ועוד.

הנוזקה פועלת על מערכות הפעלה חלונות 32 ביט של מיקרוסופט: חלונות XP, חלונות ויסטה, וחלונות 7.

חוקרי קספרסקי סוברים שנוזקה משוכללת זו פותחה על ידי מדינה, והיא יצאה מבית היוצר של נוזקת להבה.

ראו גם
------

* סטקסנט
* להבה

קישורים חיצוניים
----------------

* Gauss: Abnormal Distribution,
* עודד ירון, כך תגלו אם נדבקתם בווירוס גאוס, באתר הארץ, 12 באוגוסט 2012
* הערכות: הנוזקה החדשה גאוס נוצרה על ידי ממשלת ארצות הברית, באתר PC
* ניצן סדן, נוזקת-על חדשה פרצה לאלפי מערכות בנקאיות בלבנון ובישראל, באתר כלכליסט, 9 באוגוסט 2012
**שי קינן** (נולד ב-29 באוקטובר 1981) הוא ראש עיריית חולון.

ביוגרפיה
--------

נולד בכפר שלם בתל אביב וגדל בחולון מגיל תשע. למד בבית הספר התבור עד כיתה ח’, ובתיכון אילון.[דרושה הבהרה]

שירת בחיל המודיעין, לאחר מכן היה מפקד על מערך האבטחה של מחנה ידין.

קינן בעל תואר ראשון בממשל ודיפלומטיה מאוניברסיטת רייכמן ותואר שני במדיניות ציבורית בתוכנית למנהלים מאוניברסיטת תל אביב.

שימש יועצו של יושב ראש ועדת הכלכלה בכנסת, גלעד ארדן, וראש תחום ישראל בהסתדרות הציונית.

בהמשך למד לתואר שני במדיניות ציבורית בתוכנית למנהלים של אוניברסיטת תל אביב. בעבר סמנכ"ל שיווק בחברת שהם שרותי השמה ומיון בע"מ.

באוקטובר 2013 נבחר למועצת העיר חולון, וכיהן כסגן ראש העיר וחבר הנהלת העיר.

בבחירות לרשויות המקומיות בשנת 2018 התמודד מול ראש העירייה המכהן, מוטי ששון אך הפסיד לו בהפרש של כ-8,356 קולות. הוא שימש יו"ר האופוזיציה, יו"ר ועדת ביקורת וחבר בפורום יושבי ראש האופוזיציה הארצי.

בשנת 2023 הודיע על התמודדות לראשות עיריית חולון. באוקטובר 2023 פרצה מלחמת חרבות ברזל ויומיים לאחר תחילת המלחמה שי ורשימתו הקימו מערך התנדבות בשם "חולון מתנדבת".[דרוש מקור][דרושה הבהרה]

בבחירות לרשויות המקומיות בשנת 2024 התמודד קינן בשנית על ראשות העיר מול ראש העירייה המכהן, מוטי ששון וניצח לאחר שזכה ל-43% מהקולות לעומת 17.8% לששון.

כהונתו כראש העירייה
-------------------

### חיים אישיים

קינן גרוש ואב לשניים. מתגורר בחולון.

קישורים חיצוניים
----------------

* שי קינן, ברשת החברתית פייסבוק
* שי קינן, ברשת החברתית אקס (טוויטר)
* שי קינן, ברשת החברתית אינסטגרם
* מאיר תורג'מן, ראש העיר הוותיק של חולון הודח: "אחרי יותר מ-30 שנה, הופתעתי" | זה מחליפו, באתר ynet, 28 בפברואר 2024
* אור רביד, ‏אחרי 30 שנה: חולון קמה הבוקר לראש עיר חדש, באתר ‏מאקו‏, 28 בפברואר 2024

הערות שוליים
------------

1. ↑  ראש עיריית חולון הנבחר, שי קינן: "מוטי ששון טרם התקשר לברך", באתר ‏מאקו‏, 28 בפברואר 2024

| ראשי עיריית חולון  |
| --- |
| 

|  |  |  |  |  |  |
| --- | --- | --- | --- | --- | --- |
| חיים קוגל | פנחס אילון | חיים שרון | משה רום | מוטי ששון | שי קינן |
| מ-1940 | מ-1953 | מ-1987 | מ-1989 | מ-1993 | מ-2024 |

 |
**שלום בן יאשיהו** מוזכר פעמיים בתנ"ך כבנו של יאשיהו מלך יהודה והדעות חלוקות לגבי זיהויו. חז"ל זיהו אותו עם צדקיהו, אבן עזרא ורבים מהפרשנים המודרניים עם יהואחז, רד"ק עם יהויכין ומלבי"ם טען שהוא היה בן אחר שלא מלך.

אזכורים בתנ"ך
-------------

שלום בן יאשיהו מופיע בשם זה פעמיים בתנ"ך.
בספר ירמיהו בנבואה על מלכי יהודה::

"אַל תִּבְכּוּ לְמֵת וְאַל תָּנֻדוּ לוֹ בְּכוּ בָכוֹ לַהֹלֵךְ כִּי לֹא יָשׁוּב עוֹד וְרָאָה אֶת אֶרֶץ מוֹלַדְתּוֹ. כִּי כֹה אָמַר ה' אֶל שַׁלֻּם בֶּן יֹאשִׁיָּהוּ מֶלֶךְ יְהוּדָה הַמֹּלֵךְ תַּחַת יֹאשִׁיָּהוּ אָבִיו אֲשֶׁר יָצָא מִן הַמָּקוֹם הַזֶּה לֹא יָשׁוּב שָׁם עוֹד. כִּי בִּמְקוֹם אֲשֶׁר הִגְלוּ אֹתוֹ שָׁם יָמוּת וְאֶת הָאָרֶץ הַזֹּאת לֹא יִרְאֶה עוֹד."
ייתכן שמדובר במלך יהואחז בן יאשיהו שהוגלה למצרים על ידי פרעה נכה ושם גם מת.

בתחילת ספר דברי הימים א':

"ובני יאשיהו הבכור יוחנן השני יהויקים השלשי צדקיהו הרביעי שלום"

זיהוי
-----

הגמרא מביאה את דברי רבי יוחנן שיוחנן המוזכר בפסוק זה הוא יהואחז וששלום הוא צדקיהו. רש"י והמצודות מפרשים על פי דברי הגמרא ששלום הוא צדקיהו. את הקושי של הביטוי "אשר יצא" מסביר רש"י: "ואף על פי שלא יצא עדיין מתנבא עליו כאילו יצא". את הכפילות של אזכור שלום וצדקיהו יחד באותו פסוק מסבירה הגמרא בכך שהיה הבן השלישי של יאשיהו והרביעי למלוך, כי יהויכין מלך לפניו. 

רד"ק טוען ששלום הוא יהויכין שגלה לבבל. לטענתו, גם נכד של יאשיהו יכול להקרא "בן יאשיהו".

אבן עזרא בפירושו לדניאל, פרק א, טוען ששלום הוא יהואחז. אליה שמואל הרטום כותב שזוהי "ההשערה הקרובה ביותר". באנציקלופדיה מקראית כותבת גאולה כהן בסתם: "בן יאשיהו מלך יהודה שנתמלך בשם יהואחז". חיזוק לזיהוי זה נמצא במבנה של פרק כ"ב בירמיהו המונה את המלכים שלום, יהויקים, ויהויכין בסדר זה.

המלבי"ם טוען ששלום היה בן רביעי שלא מלך. הוא כותב: "לדעתי, שלום בן יאשיה הרביעי שלא נודע מה נעשה בו, בעת שהוליך את יהויקים בבלה ומת בשער לדעת חז"ל. הגלה את שלום לבבל כדי שלא יחלוק על מלכות צדקיה. ועל זה אמר של יבכו על יהויקים שמת רק על שלום ההולך עתה לגלות כי לא ישוב עוד." את הביטוי "המולך" הוא מפרש: "שהיה ראוי למלוך". דעה זאת התקבלה על דעת ד"ר מנחם בולה שהרחיב עליה בדעת מקרא. לטענתו, הפסוק בדברי הימים אינו מסתדר עם אף אחד מהזיהויים, שכן צדקיהו ויהויקים מוזכרים בפסוק, ויהואחז לא היה הבן הרביעי.

הערות שוליים
------------

1. ↑  ספר ירמיהו, פרק כ"ב, פסוקים י'–י"ב
2. ↑  (ספר מלכים ב', פרק כ"ג, פסוק ל"ד
3. ↑  (ספר דברי הימים א', פרק ג', פסוק ט"ו
4. ↑  תלמוד בבלי, מסכת הוריות, דף י"א, עמוד ב'
5. ↑  מקראות גדולות דברי הימים א, ג, טו
6. ↑  מצודות, ירמיהו, כב, יא
7. ↑  רש"י, ירמיהו, כב, יא
8. ↑  רד"ק, ירמיהו, כב, יא
9. ↑  תורה נביאים כתובים מפורשים על ידי פרופ' א.ש. הרטום, הוצאת יבנה, תל אביב, ירמיהו, כב, יא
10. ↑  גאולה כהן, שלום, אנציקלופדיה מקראית, כרוך ז', עמוד 682
11. ↑  אליהו שץ, פירוש אליהו על ספר ירמיהו, תשס"ג, ירמיהו כב, יא, עמוד 126
12. ↑  מלבי"ם, ירמיהו, כב, י-יא
13. ↑  דעת מקרא, ירמיהו כב, י-יב, לסיכום הפרשה
**צוף פילוסוף** (נולד ב-2 באוגוסט 1958) הוא מלחין, מוזיקאי ונגן בס ישראלי. נגן בס בלהקת "תיסלם".

ביוגרפיה
--------

פילוסוף גדל ברמת השרון. ב-1980 הצטרף ל"תיסלם" לאחר שכבר הקליטו את אלבום הבכורה שלהם, "רדיו חזק". בתחילה התכוון פילוסוף להצטרף ללהקה רק באופן זמני, אך לבסוף נשאר בה עד שהתפרקה ב-1983.

לאחר התפרקות "תיסלם" השתתף פילוסוף בהקלטות של אומנים ישראלים, ובעיקר היה חבר ב"להקה מקומית", להקת הליווי של סי היימן. בין היתר הלחין את השיר "סתיו ישראלי" שביצעה גלי עטרי באלבומה "אמצע ספטמבר" (1986) ובאלבום הבכורה של חברו לשעבר ל"תיסלם", דני בסן. פילוסוף הופיע בלהקת הליווי של רמי קלינשטיין ושל יהודית רביץ. הוא עבד לפעמים עם חברים אחרים ב"תיסלם", ושותף קבוע בהרכב שמלווה את יזהר אשדות בהופעות.

ב-1990 הופיעו "תיסלם" בסיבוב איחוד קצר, ובמסגרתו כתב פילוסוף את המילים ללהיט "יש לך אותי". שנה לאחר מכן הקליט גידי גוב שיר שהלחין וכתב פילוסוף, "אין עוד יום", באלבומו "אין עוד יום". לאותו אלבום הלחין פילוסוף גם את "אני שוב מתאהב" למילים של יונה וולך (ב-1990 הקליטה ורדינה כהן את השיר בלחן אחר). ב-1993 הלחין לריקי גל את השיר "יש לי חולשה לרקדנים" לאלבומה "חפש בי".

ב-1995 הקים פילוסוף אולפן הקלטות בשם "החדר" יחד עם קובי אייזמן.

ב-2005 הלחין וביצע עם עדי רנרט את הפסקול לסרט "אדמה משוגעת". השניים זכו בפרס אופיר לפסקול הטוב ביותר.

בנוסף לגיטרה בס, פילוסוף מנגן גם על קונטרבס לאחר שלמד אצל אלי מגן, וכן למד רפואה סינית במכון "ברושים".

חיים אישיים
-----------

פילוסוף היה נשוי לעיתונאית מירי חנוך ולהם שתי בנות משותפות: ליה פילוסוף – שחקנית, וגייל, שיצרה סרט במסגרת הפסטיבל הבינלאומי לסרטי ילדים ונוער. לפילוסוף גם בת ובן ממערכת יחסים עם המפיקה שרון שמיר, בתו של פרופ' שמעון שמיר.

קישורים חיצוניים
----------------

ויקישיתוף מדיה וקבצים בנושא **צוף פילוסוף** בוויקישיתוףיזהר אשדות מארח את צוף פילוסוף והקונטרבס, יוטיוב

 
* צוף פילוסוף, באתר שירונט
* צוף פילוסוף, באתר Discogs (באנגלית)
* צוף פילוסוף, דף שער בספרייה הלאומית
* צוף פילוסוף, באתר MOOMA (בארכיון האינטרנט)

הערות שוליים
------------

1. ↑  צוף פילוסוף, באתר אישים, אוחזר ב-16 בפברואר 2014.
2. ↑  יואב קוטנר, לראות אותם היום, באתר ישראל היום

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298690505171
* BnF: cb16249975q (data)
* GND: 1062241762
* ISNI: 0000 0000 4726 5955
* LCCN: no2008019272
* RERO: 02-A018409045
* SUDOC: 149317719
* VIAF: 66270258
* WorldCat: lccn-no2008019272

 |
גנרל חיל הרגלים **יוהנס בלוק** (בגרמנית: **Johannes Block**;‏ 17 בנובמבר 1894 – 26 בינואר 1945) היה מפקד בכיר בוורמאכט במלחמת העולם השנייה.

ביוגרפיה
--------

### תחילת דרכו

בלוק נולד ב-17 בנובמבר 1894 בעיר האלה, שהשתייכה אז לקיסרות הגרמנית. זמן קצר לאחר פרוץ מלחמת העולם הראשונה, באוגוסט 1914, הוא התגייס לחיל התותחנים של צבא הקיסרות הגרמנית והוצב ברגימנט ארטילריית השדה ה-75. בתחילת 1915 הוא עבר לחיל הרגלים והצטרף לרגימנט הרגלים ה-36 (גנרל פלדמרשל הרוזן בלומנטל). הוא לחם בחזית המערבית ונפצע. הוא החלים בדצמבר 1915 והועבר לחזית המזרחית. ב-11 במאי 1916 הוא הועלה לדרגת לויטננט, ושנה לאחר מכן מונה למפקד גדוד חיילי סער. על חלקו במהלך המלחמה הוא קיבל את שתי המחלקות של צלב הברזל ואת אות הפציעה. הוא הצטרף לרייכסווהר ונותר בו אף לאחר המעבר לצבא של 100,000 אשר במסגרתו סולקו קצינים זוטרים רבים. בסתיו 1923 הוא הוצב בבית הספר למקצועות חי"ר במינכן. בזמן ששהה במינכן, פתחו אדולף היטלר ואריך לודנדורף בפוטש במרתף הבירה. בלוק הצטרף אליהם בצעדה אל פלדהרנהלה, אולם לאחר דיכוי הפוטש סולק מהצבא בדרגת אובר-לויטננט. ב-1 ביולי 1934 הוא חזר אל הצבא בדרגת האופטמן. הוא מונה למפקד פלוגה, וב-1 במרץ 1936 הועלה לדרגת מיור ומונה למפקד גדוד ברגימנט הרגלים ה-4. ב-1 באוגוסט 1938 הוא הועלה לדרגת אוברסט-לויטננט.

### מלחמת העולם השנייה

 ערך מורחב – **מלחמת העולם השנייה**  

עם פרוץ מלחמת העולם השנייה בספטמבר 1939, לחם בלוק עם הגדוד שבפיקודו במערכה בפולין. ב-14 במרץ 1940 הוא מונה למפקד רגימנט הרגלים ה-202, ולחם עמו במהלך המערכה על צרפת ועל ארצות השפלה. ב-1941 הוא לחם עם הרגימנט במבצע ברברוסה, וב-1 באוגוסט של אותה שנה הועלה לדרגת אוברסט. בשל הישגי הרגימנט שלו בקרבות נגד הסובייטים, הוענק לו צלב האבירים של צלב הברזל. ב-15 במאי 1942 הוא מונה למפקד הדיוויזיה ה-294, וב-1 בספטמבר של אותה שנה הוא הועלה לדרגת גנרל מיור. ב-1 בינואר 1943 הוא קודם לדרגת גנרל לוטננט, וב-22 בנובמבר של אותה שנה הוספו עלי אלון לצלב האבירים שלו. ב-24 בדצמבר 1943 הוא הועבר לכוחות המילואים, וב-1 באפריל 1944 מונה למפקד הקורפוס ה-8. ב-25 באפריל של אותה שנה הוא הועבר לפקד על הקורפוס ה-13 ולחם עמו בקרבות באוקראינה כחלק מארמיית הפאנצר הרביעית. ב-15 ביוני הוא הועבר לפקד על קורפוס הפאנצר ה-56 אשר היה חלק מהארמייה התשיעית. ב-1 ביולי 1944 הוא הועלה לדרגת גנרל חיל הרגלים. הוא נהרג ב-26 בינואר 1945 במהלך מבצע ויסלה-אודר בעיר קיילצה שבפולין. הוא היה בן 50 במותו.

קישורים חיצוניים
----------------

ויקישיתוף מדיה וקבצים בנושא **יוהנס בלוק** בוויקישיתוף
* יוהנס בלוק באתר lexikon-der-wehrmacht (בגרמנית)
**ספרות רשת** היא סוגה ספרותית חדשה שנוצרה במרחב האינטרנט. נחשבת לספרות 'עממית' המצמיחה כותבים שלא היו מוכרים בדרך כלל על ידי מוסדות התרבות המסורתיים כגון הוצאות ורשתות הספרים. לעיתים קרובות מדובר בספרות מאת יוצרים עצמאיים המתגלים ברשתות החברתיות ומגייסים ממון להוצאת ספרם הראשון דרך מימון המונים.

ספרות הרשת נתפסת לעתים כסוגה נחותה, שכן מחבריה לא זכו לגושפנקה של הוצאה לאור. מבקרים המשתייכים למוסדות ספרותיים מסורתיים, כגון עורכים, מבקרי ספרות ומוציאים לאור, טוענים שהיא לוקה באיכותה, חסרה עריכה משמעותית ותכופות נכתבת בחובבניות. מנגד, תומכי ספרות הרשת מצביעים על כך שספרות זו מקבלת נופך של "ספרות המונים" ובזכותה חלה עלייה בצריכת המילה הכתובה, במיוחד בקרב צעירים שאינם נחשבים לקהל היעד האופייני לכך.

יש מבין סופרי הרשת המשתמשים בפרופיליהם האישיים כדי להגיע לקהל, ובכך מסתמכים אך ורק על פרסום אורגני, מפה לאוזן, שמקורו בקוראיהם הקבועים. אחרים מתחזקים דפי כתיבה ומפרידים בין יצירתם ובין חייהם האישיים. חלקם אף מסתתרים מאחורי שמות-עט ונמנעים מלהיחשף בציבור. כותבי-הרשת יכולים להיות משוררים, כותבי פרוזה או קטעים קצרים. הדבר המגדיר סופר רשת אינו תוכן או סגנון אלא המדיום שבו התגלה, והיותו סופר עצמאי המפרסם את ספריו מכיסו שלו, ללא תמיכת הוצאת ספרים.

כמה מסופרות-הרשת הבולטות בארצות דוברות אנגלית כוללות את רופי קאור (Rupi Kaur) ולאנג ליאב (Lang Leav) שהתפרסמו באינסטגרם ובפייסבוק, מכרו קרוב לחצי מיליון עותקים מספריהן, והוחתמו על חוזים מול הוצאות ספרים לאחר הצלחתן..

### ספרות רשת בישראל

אלכס אפשטיין נחשב לסופר הרשת הישראלי הראשון, לאחר שעשה את המעבר מספרות מודפסת לפרסום כתביו ברשת החברתית. ספריו של אפשטיין יצאו לתקופה אך ורק בפורמט דיגיטלי, אף שסיפוריו הקצרצרים המשיכו להתפרסם בעיתון "הארץ" המודפס מדי שבוע, עד שלבסוף חזר להוציא את ספריו גם בדפוס.

פופולריותה של ספרות הרשת בישראל עלתה בצורה יוצאת דופן החל משנת 2016. בין הסופרים הבולטים בתחום נמנו מרסל מוסרי, לירן כהן, אסיף אלקיים, אלמוג בר, רן אפלברג, ברק פלדמן ותה. הללו תכופות כונו 'סופרי-פייסבוק' בלעג בתחילה, אולם המושג 'סופר-רשת', שנהגה ראשית בידי הסופר תה, צבר פופולריות במהרה, וכיום הפך לכינוי המוכר יותר. חלק מסופרי-הרשת אף כיכבו ברשימת רבי-המכר של עיתון "הארץ" במשך שבועות רבים.

יש הטוענים כי פעילות של סופרי הרשת בישראל יצרה ערוץ הפצה מתחרה לדואופול השולט בשוק הספרים הישראלי ומורכב מרשתות השיווק: סטימצקי וצומת ספרים.

קישורים חיצוניים
----------------

ויקישיתוף מדיה וקבצים בנושא **ספרות רשת** בוויקישיתוף
* אתר למנויים בלבד עלית קרפ, איך הפוסטים בפייסבוק של לירן כהן הפכו לרב מכר, באתר הארץ, 5 בפברואר 2016
* הישראלים שמשכו רבבות עוקבים ברשתות והפכו סטטוסים לספרים, באתר "גלובוס"
* סופרים לייקים, באתר "ישראל היום"
* הסופר הזה הוא אני, באתר "ישראל היום"

הערות שוליים
------------

1. ↑
2. ↑  שרי שביט, מר קצרצר, באתר ynet, 2 בינואר 2011
3. ↑  אתר למנויים בלבד רשימות רבי המכר 19.2.2016, באתר הארץ, 19 בפברואר 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007570199105171

 |
פירוש נוסף ערך זה עוסק ברשת בתי-הספר. אם התכוונתם לתאוריה הפיזיקלית, ראו תורת המיתרים.

אין לבלבל עם אין לבלבל ערך זה עם הערך "מיתר".
**מיתרים - רשת לחינוך יהודי משלב**

  

***בית ספר מיתרים טבעון שולט!!!!!***

היא רשת של מוסדות חינוך - גנים, בתי ספר, מכינות בישראל בהם מתחנכים יהודים בעלי אורחות חיים שונים על הרצף הדתי-חילוני יחדיו ובהם מתקיים "חינוך יהודי המבוסס על ההלכה ומסורת ישראל, בגישה לא כפייתית, המאפשרת ריבוי ביטויים למורשת היהודית" (על פי אתר הרשת). הרשת הוקמה על ידי הרב מיכאל מלכיאור בעת שכיהן כשר לענייני חברה ותפוצות בשנת 2001. שם הרשת "מיתרים" מיועד להעיד על גישתה הבסיסית לתרבות רבת צלילים וקולות.

הרשת מלווה כיום (2021) כ-140 מוסדות חינוך הכוללים בתי ספר יסודיים, תיכונים וגני ילדים.

בנוסף מלווה הרשת את מכינת מיתרים לכיש שהיא מכינה קדם צבאית של דתיים וחילונים הפועלת בקיבוץ בית גוברין, בעלת 3 שלוחות (בית גוברין, נחל עוז, דורות). כמו כן מלווה הרשת את ישיבת השילוב בנטור ברמת הגולן.

המנכ"ל הראשון של הרשת הוא יוסי פניני, איש חינוך. מויש לוי, כיום ס' ראש עריית מודיעין-מכבים-רעות שימש כמנכ"ל השני של הרשת. כיום מנהלת את הרשת ד"ר רנית בודאי-היימן.

הרשת כותבת תוכניות חינוכיות המותאמות לבתי הספר המשלבים, מתוך מגמה לשנות את פני החברה הישראלית, על ידי טיפול בשורש בעיה עצמה, ולא בסימפטום שלה. לשבור את החומות שבין החינוך הממלכתי לחינוך הממלכתי דתי ולגדל כאן דור של יהודים ישראלים ציוניים המכבדים את האחר ואת דעותיו ומברכם את העושר והגיוון שמציעה החברה הישראלית. דור של פרטים שיפתחו את הזהות האינדיבידואלית, יעמיקו אותה ויחקרו אותה. יפתחו יכולת למחשבה מורכבת וחשיבה עצמאית. .

בשנת 2018 התמזגה רשת מיתרים עם רשת הקהילות המעורבות בישראל. עיסוקיה של הרשת התרחבו לליווי לא רק של מוסדות חינוך וקהילות ההורים שהתאגדו סביבם, אלא גם לליווי של קהילות משלבות שבהן חיים בצוותא דתיים, חילונים ומסורתיים, שוברים את חומות הבדלנות ויוצרים חברה יהודית, ישראלית, ציונית חדשה, חזקה ומלוכדת.

בשנים האחרונות רשת מיתרים מפעילה את תוכנית "מיתרים" במכללה האקדמית הרצוג (בשיתוף עם מועצת המכינות הקדם צבאיות). התכנית נועדה להכשיר מורים ואנשי חינוך לחינוך המשלב.

פרסים ל"מיתרים"
---------------

נשיא מיתרים הרב מיכאל מלכיאור ומנכ"לית הרשת רונית בודאי-היימן מקבלים את פרס ירושלים לאחדות ישראל מהנשיא יצחק הרצוג בנוכחות השרה מירב כהן, חבר הכנסת ניר ברקת, אבי פרנקל ורחל שפרכר-פרנקל, יום האחדות 2022
* פרס ירושלים לאחדות ישראל במאי 2022, בקטגוריית ארצי.

ראו גם
------

* קשת (חינוך)
* חינוך ממלכתי משלב

קישורים חיצוניים
----------------

* מיתרים, אתר הבית
* אנשיל פפר, יהודי ידידותי למשתמש, באתר הארץ, 26 בנובמבר 2003
* תמר רותם, הילדים כאן לא מבדילים מיהו דתי ומיהו חילוני, באתר הארץ, 27 באוקטובר 2002
* בי"ס יחד מודיעין
* מיתרים רעננה
* רעות ירושלים

הערות שוליים
------------

1. ↑  יוסי שוהם, אתר מיתרים, באתר , ‏29.7.2021
2. ↑  ענבל גוכמן, מיתרים, באתר מועצת המכינות הקדם צבאיות בישראל
3. ↑  מסלול אקדמי, באתר מיתרים
4. ↑  מיתרים, באתר המכללה האקדמית הרצוג
5. ↑  מערכת ישראל היום, הוכרזו הזוכים בפרס ירושלים לאחדות ישראל, באתר ישראל היום, 15 במאי 2022
**סייארה בע"מ** היא חברת תוכנה ישראלית העוסקת באבטחת מידע למחשוב ענן.

היסטוריה
--------

סייארה הוקמה בדצמבר 2020 על ידי יותם שגב (מנכ"ל) ותמר בר-אילן (מנהל טכנולוגיות ראשי. 

החברה פועלת בתחום אבטחה הקרוי Data Security Posture Management - DSPM. המוצר של החברה ממפה את כל הנכסים של הלקוח בענן, ומסווגת אותם לקטגוריות כגון פרטים אישיים, מידע פיננסי, מידע רפואי, מידע טכני, קניין רוחני ועוד. בהמשך לכך המערכת מאתרת בעיות אבטחה ובעיות רגולציה ומציעה צעדים לתיקונן.

### גיוסי הון

בשלב Seed גייסה החברה 4.5 מיליון דולר.

במרץ 2022 גייסה החברה 60 מיליון דולר.

ביוני 2023 גייסה החברה 100 מיליון דולר.

באפריל 2024 גייסה החברה 300 מיליון דולר לפי שווי של 1.4 מיליארד דולר, ובכך הפכה לחד-קרן.

קישורים חיצוניים
----------------

* אתר האינטרנט הרשמי של סייארה

הערות שוליים
------------

1. 1 2  עידן בן טובים, ‏הסטארטאפ הישראלי Cyera נחשף היום עם גיוסים של 60 מיליון דולר, באתר Geektime‏, 29 במרץ 2022
2. ↑  עידן בן טובים, ‏סטארטאפ ישראלי בן שנתיים גייס עכשיו 100 מיליון דולר כאילו אנחנו ב-2021, באתר Geektime‏, 27 ביוני 2023
3. ↑  מאיר אורבך, חברת הסייבר הישראלית Cyera גייסה 300 מיליון דולר; "לא נמכור בקרוב", באתר כלכליסט, 9 באפריל 2024;  
עידן בן טובים, ‏אחד מגיוסי ההון הגדולים בתולדות ההייטק הישראלי יוצר יוניקורן חדש, באתר Geektime‏, 9 באפריל 2024
**גלגול שני** הוא אלבומה השני של להקת "גזוז" אשר בדומה לאלבום הראשון של הלהקה, אף הוא יצא בשנת 1979.

הפקה
----

כמו באלבום הקודם, דני סנדרסון היה מי שכתב והלחין את כל השירים, פרט לקטעים האינסטרומנטליים "מנגו א לה רמפה", "אלופי הדמקה" ו"נוסטלגיה". האלבום נחשב לפחות מצליח מקודמו, והשירים המוכרים ביותר בו הם "רוני", "מילים יפות", "אה או" ו"רק עם אופנוע". האלבום מעולם לא יצא על גבי תקליטור, ורק חלק משיריו צורפו לאוסף "20 הלהיטים" של גזוז. זמן קצר אחרי הוצאתו התפרקה הלהקה. כמו כן, שני שירים מתקליט זה מעולם לא ראו אור על גבי תקליטור והם הנעימה האינסטרומנטלית "מנגו א לה רמפה" והגרסה המקורית של השיר "היא התיישבה ליד פסנתר" (באלבומי האוסף הבאים של הלהקה מופיעה גרסה שהוקלטה מחדש).

מהאלבום יצאו השירים הללו לרדיו: "רוני" שהגיע למקום 3 במצעד השבועי ברשת ג', "אה או" שהגיע לראש המצעד השבועי של רשת ג' למשך 3 שבועות, ומאוחר יותר הגיע למקום ה-19 במצעד השנתי של תש"ם (1980) של התחנה, ו"רק עם אופנוע" שהגיע גם הוא בשיאו למקום ה-3 במצעד השבועי ברשת ג'. הלהקה הגיעה גם למקום השני בתואר "להקת השנה" במצעד השנתי.

רשימת רצועות
------------

1. מנגו א לה רמפה
2. רוני
3. האגדה על בילי בוי
4. כחול ים תיכון
5. המנון ליום חול
6. היא התיישבה ליד פסנתר
7. קוונדו פרדריי
8. אלופי הדמקה
9. מילים יפות
10. רק עם אופנוע
11. לב דפוק
12. אה או
13. נוסטלגיה

קישורים חיצוניים
----------------

* מידע על האלבום גלגול שני באתר MusicBrainz
* יואב קוטנר, תקליטים חדשים: גזוז, גלגול שני (הד ארצי), מעריב, 13 בדצמבר 1979
* גלגול שני - התקליט המלא באתר הספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: c9531b92-86ab-41f4-a53b-b20cfab045b0

 |
**אהוד פבזנר** (באנגלית: **Aihud Pevsner**‏; 18 בדצמבר 1925 - 17 ביוני 2018) היה פיזיקאי ניסויי ישראלי-אמריקאי שנודע בעקבות גילוי חלקיק המזון אטא.

ביוגרפיה
--------

פבזנר נולד בחיפה ליהושע פבזנר ואסתר בן-ישעיה. משפחתו של פבזנר, ממוצא בלארוסי, היגרה לארצות הברית כשהיה בן שלוש והתיישבה בניו יורק. הוא שירת בצי ארצות הברית משנת 1944 עד 1945, בזמן מלחמת העולם השנייה. נשא לאישה את לוסיל וולף בשנת 1949.

לאחר שקיבל דוקטורט בפיזיקה מאוניברסיטת קולומביה, החל פבזנר לעבוד כמרצה ב-MIT, שם נשאר עד שעבר לאוניברסיטת ג'ונס הופקינס בשנת 1956.

עבודתו המוכרת ביותר היא זו שהובילה לגילוי חלקיק המזון התת-אטומי אטא (η). פבזנר קרא לחלקיק בשם זה משום שאטא היא האות היוונית המקבילה לאות הלטינית H, כמו ב"הופקינס" (Hopkins), שם לימד. פבזנר היה חבר באגודת הפיזיקה האמריקאית, קיבל שתי מלגות מקרן ג'ון סימון גוגנהיים ומונה לפרופסור ג'ייקוב ל. היין בשנת 1977.

קישורים חיצוניים
----------------

* אהוד פבזנר, ברשת החברתית אקס (טוויטר)

הערות שוליים
------------

1. 1 2 3 4  Experimental physicist Aihud Pevsner dies at 92, The Hub, ‏21.06.2018 (באנגלית)
2. ↑  John Simon Guggenheim Foundation | Aihud Pevsner (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007448422205171
* BIBSYS: 90781312
* BnF: cb124397941 (data)
* CiNii: DA08392990
* GND: 136009549
* ISNI: 0000 0000 8411 0637
* LCCN: n93011751
* SUDOC: 152390715
* VIAF: 113845770
* WorldCat: lccn-n93011751

 |
**אוּרִי "כובע גרב" מייזלמן** (נולד ב-10 באפריל 1977) הוא מוזיקאי, יוצר ואיש חינוך. לשעבר מתופף להקת "קרח תשע", יוזם פרויקטים מוזיקליים-חינוכיים וחבר להקת "אל המשורר". פעיל בולט בהנצחת זכר השואה באמצעות מוזיקה וברשת החברתית, מדריך במסעות לפולין, חבר תנועת דרור-ישראל וחבר בצוות הקינים הערבים בתנועת הנוער העובד והלומד.

ביוגרפיה
--------

מייזלמן נולד בכפר סבא, בנם של דוד מייזלמן, מחנך שניהל את פנימיית שטיינברג בכפר סבא במשך כארבעה עשורים, וצפרא שעבדה כגננת, ולו אחות ואח גדולים. המשפחה התגוררה בפנימייה, ושם גדל. התחנך בבית הספר היסודי ברנר ובתיכון כצנלסון.

מילדותו אוהד את קבוצות הכדורגל והכדורסל הפועל תל אביב.

### קריירה מוזיקלית

את דרכו המוזיקלית החל מייזלמן כמתופף בלהקת "קרח תשע" שפעלה בשנות ה-90, זאת לאחר שחבר לנעם רותם, אוהד קוסקי ורועי הדס. הלהקה, שהוציאה שני אלבומים, התפרקה לאחר 6 שנות פעילות אך התאחדה מאז למספר הופעות.

בפברואר 2004 חיפש שירים בנושא השואה, ומצא את הספרון "משל עצמי" ובו שיריו של הנער אברמק קופלוביץ' מגטו לודז'. מייזלמן פנה לאוהד קוסקי, שהלחין את כל שירי האלבום. כמו כן, נרתמו למלאכה הנגנים רועי הדס, עידן קגן, אייל תלמודי ודייוויד סטברו. האלבום הופץ ב-2005.

ב-2010 הקים יחד עם חבריו, בעז אלברט, חי שושן וטל גולדברג (כולם חברי תנועת דרור-ישראל) את להקת "אל המשורר". ב-2011 הוציאה הלהקה אלבום ראשון באותו השם, אל המשורר, המחייה את שיריו הנשכחים של חיים נחמן ביאליק. ב-2016 הוציאה את אלבומה השני "שני אדונים בשלג" המבוססת על יצירתו של המשורר ולדיסלב שלנגל מגטו ורשה.

### קריירה חינוכית

במקביל לפעילותו המוזיקלית המוקדמת, החל מייזלמן לפעול כמדריך ורכז בתנועת הנוער העובד והלומד. ניהל מרכזים לנוער יוצא אתיופיה בעמותת "דרור בתי חינוך" ובעשור השלישי של המאה ה-21 הוא פעיל כחבר בצוות הקינים הערבים בתנועה, בעיקר בג'סר א-זרקא ובפזורה הבדואית בנגב, ובמסגרת זו משתתף בהקמה של בתי ספר חדשים לילדי הפזורה.

לאורך השנים מייזלמן הדריך עשרות מסעות לפולין במרכז ההדרכה "המעורר". פעילותו זו הציבה אותו כאחד מהקולות הבולטים בתחום הדרכת השואה, והוא אף השתתף בסרט "מסע לפולין" של כאן חינוכית, והתראיין רבות בתקשורת בנושא חשיבות הנחלת זיכרון השואה לדור הצעיר הוא חבר הוועד המנהל של ארגון מדריכי המסעות לפולין. כמו כן, מרצה בנושאי תרבות, מוזיקה וזיכרון השואה. הרצאותיו אלה עוסקות בין היתר בפרויקטים המוזיקליים-חינוכיים אותם הוביל.

נוסף על אלה, פעיל מייזלמן בשיקום אנדרטאות שואה המנציחות קהילות בבתי עלמין ברחבי ישראל ובפולין, ופועל להנצחת קהילות יהודיות מתקופת השואה באמצעות סיורים בבתי העלמין בחולון ובגבעתיים ובמיזמים נוספים.

קישורים חיצוניים
----------------

* אורי מייזלמן, ברשת החברתית אקס (טוויטר)

הערות שוליים
------------

1. ↑   ציוץ של אורי כובע גרב ברשת החברתית אקס (טוויטר), 1 בנובמבר 2019
2. 1 2  אורי כובע גרב, באתר Offside Stories
3. ↑   מסע לפולין | הסרט המלא, סרט בערוץ "כאן חינוכית", באתר יוטיוב, 13 באפריל 2023
4. ↑  מיכל מרנץ, ‏מדריך מסעות לפולין על ההסכם לחידוש המסעות: "רק המדריך ובית הספר קובעים את רשימת האתרים במסע", באתר דבר העובדים בארץ ישראל, 14 באפריל 2023
5. ↑  אתר למנויים בלבד איתן לשם, "עוד שנה בלי מסעות לפולין כל המפעל האדיר הזה ייעלם": אורי (כובע-גרב) יוצא מהטוויטר (לרגע) וחולם על שגרה (בזהירות), באתר הארץ, 30 בינואר 2023

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 298577963
* WorldCat (עם VIAF): 298577963

 |
פאסולדה כנזיד שעועית
**פאסולדה** (ביוונית: **φασολάδα** או **φασουλάδα**) הוא מרק מהמטבח היווני, הים תיכוני והמטבח הקפריסאי של שעועית לבנה יבשה, שמן זית וירקות. המרק נקרא לפעמים "האוכל הלאומי של היוונים".

מאפיינים
--------

פאסולדה עשויה על ידי הרתחת שעועית עם עגבניות וירקות אחרים כגון גזר, בצל, פטרוזיליה, סלרי ועלי דפנה. לפעמים משתמשים ב"שעועית לימה" במקום שעועית לבנה. המתכונים משתנים במידה ניכרת, לרוב כוללים בשר כמו פסטירמה (בשר בקר מתובל מאוד, מיובש באוויר, שנמצא במטבחים של טורקיה, יוון, ארמניה, לבנון, מצריים ועוד) ושמן זית.

מנות דומות
----------

מקבילי הפאסולדה הם ה-fagiolata של המטבח האיטלקי, פאסולה של המטבח הרומני, הפבדה של המטבח הספרדי ופייז'ואדה של המטבח הפורטוגזי והמטבח הברזילאי. מנה דומה במטבח הטורקי נקראת kuru fasulye והגרסה הערבית נקראת פסוליה ונמצאת במצרים, אתיופיה, עיראק, ירדן, לוב, ערב הסעודית, סודאן, סוריה ותימן.

קישורים חיצוניים
----------------

ויקישיתוף מדיה וקבצים בנושא **פאסולדה** בוויקישיתוף

הערות שוליים
------------

1. ↑  Λεξικό της κοινής Νεοελληνικής, 1998
מצבתו של יואב בנגבה
**יצחק דובנו** (5 בפברואר 1913 – 21 במאי 1948), שכינויו המחתרתי היה "**יואב**", היה לוחם פלמ"ח בדרגת סגן-אלוף (אז דרגה אחת מתחת לדרגת אלוף), ושימש קצין ההדרכה הראשי של הפלמ"ח. נהרג כשפיקד על נגבה במלחמת העצמאות.

ביוגרפיה
--------

יצחק דובנו נולד בכ"ח בשבט תרע"ג לרחל ומשה בוולוצלאבק שבפולין. בנעוריו הצטיין בספורט ושימש מדריך בתנועת השומר הצעיר.
ביום הולדתו ה-20, בשנת 1933 עלה לארץ ישראל, והיה ממייסדי קיבוץ נגבה (אשר שכן תחילה בנחלת יהודה). שירת בהגנה והיה בין השאר מפקד קורס מ"מים וקצין הגדנ"ע הארצי שלה (1941–1942). היה מראשוני הפלמ"ח ושימש מדריך ראשי בו. עסק בתורת לחימה ובתכנון וכתב מאמרים במערכות ההוצאה לאור של משרד הבטחון.

בפרוץ מלחמת העצמאות היה דובנו מא"ז (מפקד אזור) קיבוץ נגבה. מפקד חטיבת גבעתי, שמעון אבידן, מינה אותו לקצין ביצורים של החטיבה. אבידן וחבורת הפיקוד שלו, לרבות דובנו, העריכו בטעות כי הכוחות המצריים ינועו לתל אביב בציר מג'דל-ג'וליס-רחובות, אף שציר החוף מעזה עד בית הספר החקלאי עיינות היה בשליטה ערבית כמעט מלאה. לכן בנה דובנו מערך ביצורים חזק ליד כפר ורבורג. אך המצרים התקדמו בכביש החוף, ובדרכם כבשו והרסו את קיבוץ ניצנים שלא היה מבוצר כמעט כלל. 
ב-21 במאי 1948, (י"ב באייר תש"ח), נהרג מהפגזה מצרית שהקדימה את המתקפה המצרית על נגבה. 
הוא נטמן בקיבוץ נגבה. הניח אישה ושלוש בנות.

חתונת יצחק וציפה דובנו בנגבה, 1940חתונת יצחק וציפה דובנו בנגבה, 1940
על שמו נקראים קיבוץ שדה יואב, מצודת יואב (משטרת עיראק סווידאן), חמי יואב, בית הספר שדות יואב והמועצה האזורית יואב, וכן מבצע יואב במלחמת העצמאות.

לקריאה נוספת
------------

* נחום בוגנר, **מחשבה צבאית ב"הגנה" – יוחנן רטנר, יהושע גלוברמן, יצחק דובנו**, משרד הביטחון – ההוצאה לאור, 1998.

קישורים חיצוניים
----------------

* קורות החיים של יצחק דובנו, באתר "יזכור" של משרד הביטחון
* יצחק דובנו, באתר הפלמ"ח
* יצחק דובנו (1913-1948), דף שער בספרייה הלאומית

הערות שוליים
------------

1. ↑  יצחק פונדק, חמש משימות, הוצאת ירון גולן, 2000, עמ' 150.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007433514705171
* BnF: cb13753004x (data)
* ISNI: 0000 0004 5094 2100
* LCCN: n98089469
* VIAF: 316736819
* WorldCat: lccn-n98089469

 |
**בערי** (שמו המלא: **שלום דוב בער**) **גוראריה** (כ"ד בשבט תרפ"ג, 10 בפברואר 1923 - ד' באדר ב' תשס"ה, 14 במרץ 2005) היה נכדו היחיד של רבי יוסף יצחק שניאורסון. התפרסם בעקבות סכסוך ממוני עם אגודת חסידי חב"ד בנוגע לספריית סבו.

האדמו"ר הריי"צ מלובביץ' בברכת המזון בבר המצווה של נכדו בארי בשנת תרצ"ו, משמאל: הרב שמריהו גוראריה, אביו של בארי וחתנו של הריי"צ

ביוגרפיה
--------

נולד ברוסטוב על הדון, ברוסיה הסובייטית שבברית המועצות, כבן יחיד לחנה ולרב שמריהו גוראריה, בתו וחתנו של האדמו"ר רבי יוסף יצחק שניאורסון מחב"ד. למד בישיבת תורה ודעת בברוקלין והוסמך שם לרבנות. בהמשך למד פיזיקה. לאחר פטירת סבו רבי יוסף יצחק, ניתק גוראריה את קשריו עם חסידות חב"ד ועם דודו רבי מנחם מנדל שניאורסון שמונה אז לאדמו"ר מחב"ד. נשא בי' בסיון תשי"ג (24 במאי 1953), את שרה מינא, בתו של הרב דובער חסקינד, משפחת חסידי חב"ד. שימש כחוקר באוניברסיטת ג'ונס הופקינס (בין השנים 1954–1956) ובאוניברסיטת קולומביה. התגורר בניו ג'רזי. בראיון שנערך בשנת 2003 אמר גוראריה כי התעניין בקריירה מדעית יותר מאשר בכהונה עתידית כאדמו"ר של חסידות חב"ד.

מצבתו
### משפט הספרים

בקיץ 1985 (תשמ"ה) נודע לחסידי חב"ד שגוראריה נוטל ספרים מספריית חב"ד, שהייתה שייכת לסבו, הריי"ץ. הוא מכר כמה מן הנדירים שבהם לסוחרים. לטענתו, הספרייה הייתה רכושו הפרטי של הרבי הקודם, ולאמו חנה (שתמכה בו והייתה עדיין בחיים) יש מעמד שווה כיורשת לאחותה, חיה מושקא שניאורסון, אשתו של רבי מנחם מנדל שניאורסון, ולכן יש לו זכות בעלות על חצי מהספרים.

לאחר שסירב גוראריה להתדיין בבית דין רבני, תבעה אותו אגודת חסידי חב"ד בבית משפט פדרלי בניו יורק. במשפט, שכונה "משפט הספרים", טענו האגודה והרבי מלובביץ' שהספרייה איננה רכושו הפרטי של האדמו"ר אלא היא שייכת לאגודת חסידי חב"ד. השופט צ'ארלס פ' סיפטון פסק ב-1987 לטובת האגודה ורובם הגדול של הספרים הוחזר לספרייה. הפסיקה עוררה שמחה בקרב חסידי חב"ד, אשר כינו אותה "דידן נצח" (מארמית: "שלנו ניצח", או "ניצחנו"). יום הזכייה, ה' בטבת, מצוין בקרב חסידי חב"ד כיום של שמחה, והם קונים בו ספרים או מוסרים את ספריהם לכריכה ותיקון, וכן מוסיפים ביום זה בלימוד תורה מתוך הספרים.

גוראריה ערער על פסק הדין, אך הערעור נדחה בכ"ה מר-חשוון תשמ"ח.

לקריאה נוספת
------------

* **דידן נצח** הרב שמואל לובעצקי, הוצאת ועד תלמידי התמימים, הוצאה ראשונה תשס"ו
* **דידן נצח** הרב משה בוגמילסקי (אנגלית תשס"ז, עברית תשס"ח)

קישורים חיצוניים
----------------

* תביעה על ספרים פותחת צוהר לעולם החסידות באתר ניו יורק טיימס (באנגלית)
* הרב שלום דובער לוין, משפט הספרים - דידן נצח, סקירת השתלשלות המאורעות
* הרב שלום דובער לוין, "משפט הספרים", פרק י"ג מתוך **ספריית ליובאוויטש - סקירת תולדותיה על פי מכתבים תעודות וזכרונות**, ברוקלין, תשנ"ג - באתר ספריית חב"ד
* בארי גוראריה, באתר "Find a Grave" (באנגלית)

הערות שוליים
------------

1. ↑  מנחם פרידמן ושמואל היילמן, "הרבי מלובביץ': בחייו ובחיים שלאחר חייו", עמ' 54
2. ↑  ריאיון עם נתן לואין עורך דין במשפט, באתר shturem.net
3. ↑  רן רגוני, חסידי לובביץ "צדים" ספרים יקרי ערך, מעריב, 24 בדצמבר 1985
4. ↑  רן דגוני, ספריו של הלובאוויץ נכסי חב"ד, מעריב, 8 בינואר 1987

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007293222205171
* VIAF: 254002725
* WorldCat (עם VIAF): 254002725

 |